– Jeg vil jo ikke gjøre det dårlig på eksamen. Det hadde vært skikkelig kjipt, sier Erik Geitanger.

Han er en av mange studenter som denne våren blir allergitestet ved norske universiteter og høgskoler.

En ny studie fra NTNU viser at elever i videregående skole skårer dårligere på eksamen når det er mye pollen i lufta. Den lange, kalde vinteren har forsinket pollensesongen, men gir den samtidig en svært kraftig start.

Tilbyr gratis sjekk

Rundt en million mennesker i Norge har en eller annen form for pollenallergi, viser tall fra Norges Astma- og Allergiforbund. Men mange kan likevel være allergiske uten å vite om det.

Frivillighetskoordinator Sigrid Totland i Norges Astma- og Allergiforbund håper å veilede studenter med pollenallergi. Prosjektet har fått navnet Pollenfrisk. Foto: Rosa Irén Villalobos / NRK

Derfor reiser forbundet nå rundt og tilbyr gratis allergitest til tusenvis av studenter på høgskoler og universiteter over hele landet. På standene sine har de medisinsk personell som utfører prikktester for dem som ønsker det.

– Mange studenter er ikke klar over at de er allergiske. Dessuten tar de seg ofte ikke råd til å dra til legen for sjekk, sier frivillighetskoordinator, Sigrid Totland.

Flere bør vaksineres

Overlege Berge Andreassen ved Haugesund sjukehus applauderer pollenprosjektet som er rettet mot studenter. Han mener testing av studenter kan hjelpe dem å få rett medisinering eller vaksine.

875.000 nordmenn hentet ut reseptbelagte medisiner mot pollenallergi i 2016, viser tall fra Statens legemiddelverk.

Overlege Berge Andreassen mener flere kunne tatt allergivaksine. Foto: Rosa Irén Villalobos / NRK

– Flere bør vaksineres dersom vanlige tabletter ikke fungerer optimalt, mener Andreassen.

Rundt 13.000 nordmenn fikk vaksine mot pollenallergi i fjor. Det er for sent å ta vaksine for denne sesongen nå, men vaksineringen kan starte allerede til høsten og vil da ha effekt neste år.

LES OGSÅ: Slik taklar du polleneksplosjonen

Lege Erik Florvaag forteller student Vegard Øvestad at han er allergisk mot gresspollen. Foto: Rosa Irén Villalobos / NRK